Dan hanternoz, àr eun dorgenn e oa eun tour eun tammig evel Ziqqourat  e Babilon. An tampl e oa e-pleh a zalher al lioriou hag ar dornskridou  koh, an traou draillet a veze implijet e-pad al lidou, gand sêiou ar  Choutouktou-ed amezeg.  …  Deuet om e-barz kartier an aferiou. Eet oun en eur stalig rusad e-noa  sukursalou er vro. Souezet oun bet pand oun bet degemeret evel eur  mignon. Desket m-eus e oa ar Choutouktou deuz Narabàntchi skrivet  dan oll vanatiou, ha penoz da bartoud e yafen, e vefe red dehe ma  sikoura hag harpa rag am-oa saoveteet manati Narabàntchi ha rag reve  sinnou sklêr e oan eur Bouddha enkiget, karet gand an doueed. Liher ar  Choutouktou hegarad a zervijas kalz din, ha marteze zokén e-neus  saoveteet ma buhe.